নতুন ছবি মুক্তি পাচ্ছে শুক্রবার। তার আগেই সামনে এল নায়িকার চাঞ্চল্যকর দাবি। তিনি দাবি করেছেন, তিনি এখনও ছবির পুরো পারিশ্রমিক পাননি। 
ওড়িয়া ভাষার  একটি ছবি  মুক্তি পাচ্ছে ১৫ সেপ্টেম্বর। এই ছবিতে অভিনয় করেছেন বঙ্গ তনয়া মালবিকা বন্দ্যোপাধ্যায়। ছবি মুক্তির প্রাক্কালে তিনি এই বিস্ফোরক অভিযোগ করেছেন। 
এবেলা.ইন-কে তিনি জানিয়েছেন, তাঁর সঙ্গে কোনও চুক্তিই করেনি ছবির প্রযোজক। কাজ শুরুর আগে প্রাথমিক ভাবে কিছু টাকা তাঁকে দেওয়া হলেও পরে আর কিছুই দেওয়া হয়নি বলে দাবি করেন মালবিকা। 
মালবিকার আরও দাবি, তিনি বার বার পারিশ্রমিকের কথা বললেও কোনও রকম সাড়া পাননি প্রযোজকদের পক্ষ থেকে।  এর আগে যত ওড়িয়া ছবিতে তিনি অভিনয় করেছেন, তার কোনওটিতেই এমন অভিজ্ঞতার সম্মুখীন তিনি হননি বলেও জানান মালবিকা। 
প্রসঙ্গত, মালবিকা বাংলা ছবির এক পরিচিত মুখ। বুদ্ধদেব দাশগুপ্ত’র ছবি ‘টোপ’-এ তাঁর অভিনয় দারুণ প্রশংসা পায়। বাংলা ছবির পাশাপাশি ওড়িয়া ছবিতে তিনি অভিষেক করেন ‘মাতে বহু কারি নেইজা’ ছবির মধ্যে দিয়ে।  পাশাপাশি তিনি অভিনয় করেছেন অনেক দক্ষিণী ছবিতেও।